Is-settur tal-Gaming jikkontribwixxi €1.2 biljun għall-ekonomija ta' Malta li jfisser 12 fil-mija tal-Prodott Gross Domestiku. Dan ħabbru l-Ministru għall- Kompettitivita' u Ekonomija Diġitali, Marittima u tas-Servizzi, Dr. Emmanuel Mallia waqt Konferenza bit-titlu Connecting our Future. Fl-istess konferenza, li ġiet organizzata mil-uffiċċju tas-SegretarjuPermanenti fi ħdan il-Ministeru għall- Kompetittività u Ekonomija Digitali, Marittima u tas-Servizzi, is-sur Anthony Gatt, intqal kif il-miżuri tal-baġit huma mezz kif ta' kull sena l-Ministeru jara kemm minn dawk il-miri li jkunu tpoġġew fuq kull Ministeru ikunu twettqu jew le – u allura fi kliem ieħor naraw kemm wettaqna mill-pjan tal-Gvern. Sadanittant, il-Ministru tenna li huwa konxju mill-fatt u jifhem li r-riżultati li jridu jinkisbu mhumiex faċli għax kemm in-numru ta' miżuri, kif ukoll il-kwalità u d-dimensjoni ta' kull miżura tal-baġit 2017 għandhom portata liema bħala u mhux se jkun faċli li nwettquhom sal-aħħar ta' din is-sena kif skedat. Dan però enfasizza l-Ministru "m'għandux jaqtgħalna qalbna sabiex inwettqu l-proġetti mfassla, anzi għandu jagħtina s-saħħa sabiex negħlbu kull sfida bla preċedent. Sodisfatt li sa issa diġà tellaqna l-inizjattivi kollha sabiex nilħqu l-għanijiet bla riserva u allura tajjeb illi nsemmu b'sodisfazzjon uħud mix-xogħlijiet li diġà saru. 1. Waqqafna l-fondazzjoni Property Malta u issa se tibda taħdem għal settur tal-propjetà iktar b'saħħtu f'pajjiżna; 2. Iffirmajna Memorandum of Understanding mal-Università ta' Malta sabiex inħaddmu l-Maritime Proof of Concept Fund; 3. Qed naħdmu fuq qafas regolatorju ġdid għas-settur tal-gaming f'pajjiżna; 4. Qed intejbu n-Network u d-data centres tal-Gvern; 5. Ippubblikajna u tellaqna l-kampanja ta' Cyber Security f'pajjiżna; 6. Se nkunu qed inżidu l-WiFi hotspots f'Malta u f'Għawdex għal 400 hotspot b'xejn; 7. Qed nesploraw l-possibilitajiet ta' konnettività aħjar permezz ta' cable ġdid sottomarin ma' Marsilja għal aktar stabbiltà li fuqha tiddependi l-ekonomija tagħna. Dan kollu u aktar se jkun qed jitwettaq sa tmiem din is-sena bi programm ċar u b'viżjoni ta' Gvern li nafu minn fejn tlaqna u nafu fejn irridu naslu." Dr Mallia kompla li apparti l-miżuri tal-baġit, dan il-Gvern ġie fdat bir-responsabbiltà li jrażżan kemm jista' jkun il-burokrazija żejda li kienet ħakmet lil pajjiżna u għalhekk dan jiffaċilita l-investiment favur ekonomija b'saħħitha. L-ekonomija ta' Malta għandha jkollha fic-ċentru tagħha lin-nies sabiex tixpruna l-bżulija u mhux tifga l-inizjattiva. Għalhekk il-miżuri tas-simplifikazzjoni amministrattiva tal-proċeduri Governattivi, bħala parti mill-ispektrum ta' ħidma kollettiva, huma lkoll importanti għall- ħajja aħjar taċ-ċittadini Maltin. Għal dan il-għan, fi ħdan dan il-Ministeru għaddejja ħidma sfiqa sabiex fost l-oħrajn ikun hemm aċċess wieħed u komuni għal dak li jissejjaħ base register b'kollaborazzjoni ma' diversi Ministeri oħra, kif ukoll qed jigi ssimplifikat il-proċess tal-liċenzjar ta' dak li hu magħruf bħala l-Amateur Radio Equipment. Twaqqaf portal ġdid għall-operaturi tal-gaming sabiex ikollhom aċċess iktar faċli filwaqt li qed naħdmu sabiex l-operaturi tal-gaming innaqsulhom l-applikazzjonijiet li jridu jimlew sabiex ikunu jistgħu ibigħu s-servizzi tagħhom f'pajjiżna. Dan mhux l-uniku xogħol ta' dan il-Ministeru għax qed naħdmu bla waqfien sabiex nilħqu numru ta' KPI's. F'pajjiżna għandna ekonomija li qed tisboq kulma hu mistenni, riżultati eċċezzjonali ta' pajjiż li qed ikun ta' eżempju għal pajjiżi oħra ferm ikbar minnu. Però sadanittant, f'numru ta' stħarriġiet li jsiru regolarment minn awtoritajiet barranin, fosthom id-DESI u l-World Economic Forum pajjiżna mhux dejjem qed iġib rizultati fuq l-istess portata. Naturalment, dan jista' qed ikollu riżultati negattivi fuq pajjiżna b'effett ta' telf ta' iktar investiment li jista' jinġieb lejn pajjiżna.